《题韩伯时寿藏卷 其二》
明代·程本立

老来斑鬓谢朝簪，买得青山有赐金。汗简文章千古事，茧窝骸骨百年心。

冰霜旧柏乌群集，风雨小松龙一吟。蒲裹车轮鸠刻杖，苍天有待意何深。

作者简介：（?—1402）明浙江崇德人，字原道。程德刚子。洪武中举明经、秀才，授秦府引礼舍人，历长史，受累谪云南为吏。洪武三十一年征入翰林，预修《太祖实录》，迁右佥都御史。建文三年坐事贬官，仍留纂修。《实录》成，出为江西副使。未行，燕兵入京，自杀。